O **Αντεμάρ Φερέιρα ντα Σίλβα** (*Adhemar Ferreira da Silva*, 29 Σεπτεμβρίου 1927 – 12 Ιανουαρίου 2001) ήταν Βραζιλιανός αθλητής του στίβου, που αγωνιζόταν κυρίως στο άλμα τριπλούν. Υπήρξε δύο φορές χρυσός Ολυμπιονίκης και κατέρριψε τέσσερις φορές το παγκόσμιο ρεκόρ στο αγώνισμα. Είναι μέλος του Hall of Fame της IAAF.

Βιογραφία
---------

Ο Αντεμάρ ντα Σίλβα γεννήθηκε σε φτωχή οικογένεια του Σάο Πάολο και άρχισε να συμμετέχει σε αγώνες στο τριπλούν το 1947. Υπό την καθοδήγηση του Γερμανού Ντίτριχ Γκέρνερ, έδειξε σύντομα το ταλέντο του, καταρρίπτοντας το εθνικό ρεκόρ και εξασφαλίζοντας τη συμμετοχή στους Ολυμπιακούς Αγώνες του 1948, όπου κατέλαβε την όγδοη θέση. Στις αρχές της σταδιοδρομίας του αγωνίσθηκε επίσης στο άλμα εις μήκος, στο οποίο κατέκτησε την τέταρτη θέση στους Παναμερικανικούς Αγώνες του 1951 (σε αυτό το αγώνισμα το ατομικό ρεκόρ του ήταν 6,93 μέτρα). Ωστόσο, στους Ολυμπιακούς Αγώνες του 1952 στο Ελσίνκι και στους Ολυμπιακούς Αγώνες του 1956 στη Μελβούρνη κατέκτησε την πρώτη θέση, καταρρίπτοντας παγκόσμιο ρεκόρ και χαρίζοντας στη χώρα του το πρώτο της μετάλλιο στον στίβο (και μάλιστα χρυσό) στην ιστορία των Ολυμπιακών Αγώνων. Παραμένει ο μοναδικός Βραζιλιανός αθλητής σε *οποιοδήποτε ατομικό αγώνισμα* που έχει κερδίσει χρυσά μετάλλια σε δύο *διαδοχικές* διοργανώσεις των Ολυμπιακών Αγώνων (μόνο η γυναικεία ομάδα της Βραζιλίας στην πετοσφαίριση υπερασπίσθηκε επιτυχώς τον τίτλο της στους Ολυμπιακούς του 2012).

Ο Αντεμάρ ντα Σίλβα υπήρξε μέλος του συλλόγου Σάο Πάολο Φουτεμπόλ Κλούμπε και στη μνήμη του το τζάκετ της ομάδας φέρει δυο χρυσά αστέρια πάνω από το έμβλημα. Πάντως από το 1955 έως το 1959 αγωνιζόταν με τον αθλητικό σύλλογο ΚΡ Βάσκο ντα Γκάμα.

Ο αθλητής πραγματοποίησε την τελευταία εμφάνισή του σε Ολυμπιακούς Αγώνες το 1960 στη Ρώμη, τερματίζοντας στη 14η θέση. Το 2012 εισήχθη στο «Hall of Fame» της IAAF. Το ύψος του στην κορύφωση της σταδιοδρομίας του ήταν 1,78 μ. και το βάρος του 69 κιλά.

Εκτός από την αθλητική του δραστηριότητα, το 1959 ο Αντεμάρ ντα Σίλβα έπαιξε ως ηθοποιός στην κινηματογραφική ταινία *Ορφέο Νέγκρο*, υποδυόμενος τον Χάρο. Αυτή υπήρξε ίσως η καλύτερη καλλιτεχνικά ταινία στην οποία έχει ποτέ συμμετάσχει αθλητής του στίβου, καθώς κέρδισε τον Χρυσό Φοίνικα στο Διεθνές Φεστιβάλ των Καννών και το Όσκαρ Καλύτερης Ξενόγλωσσης Ταινίας. Ο ντα Σίλβα απεβίωσε στο Σάο Πάολο σε ηλικία 73 ετών.

### Οι σημαντικότεροι αγώνες του στο τριπλούν

Εκπροσωπώντας 
 την Βραζιλία Βραζιλία| Έτος | Διοργάνωση | Τόπος | Θέση | Επίδοση |
| --- | --- | --- | --- | --- |
| 1948 | Ολυμπιακοί Αγώνες | Λονδίνο | 8ος | 14,49 μέτρα |
| 1951 | Παναμερικανικοί Αγώνες | Μπουένος Άιρες | 1ος | 15,19 μ. |
| 1952 | Ολυμπιακοί Αγώνες | Ελσίνκι | 1ος | 16,22 μ. |
| 1955 | Διεθνής Εβδομάς Πανεπ. Αθλητισμού (μετέπειτα Πανεπιστημιάδες) | Σαν Σεμπαστιάν | 1ος | 15,99 μ. |
| Παναμερικανικοί Αγώνες | Πόλη του Μεξικού | 1ος | 16,56 μ. |
| 1956 | Ολυμπιακοί Αγώνες | Μελβούρνη | 1ος | 16,35 μ. |
| 1959 | Παναμερικανικοί Αγώνες | Σικάγο | 1ος | 15,90 μ. |

### Τα παγκόσμια ρεκόρ του στο τριπλούν

Μετά από μία ισοφάριση του παγκόσμιου ρεκόρ με 16,00 μέτρα, στις 3 Δεκεμβρίου 1950 στο Σάο Πάολο, ο Αντεμάρ ντα Σίλβα κατέρριψε 4 φορές το ρεκόρ ως εξής:

* **16,01 μ.**, 30 Σεπτεμβρίου 1951, Ρίο ντε Τζανέιρο
* **16,12 μ.**, 23 Ιουλίου 1952, Ελσίνκι, Ολυμπιακοί Αγώνες
* **16,22 μ.**, 23 Ιουλίου 1952, Ελσίνκι, Ολυμπιακοί Αγώνες
* **16,56 μ.**, 16 Μαρτίου 1955, Πόλη του Μεξικού, Παναμερικανικοί Αγώνες

Το τελευταίο ρεκόρ καταρρίφθηκε το 1958 από τον Σοβιετικό Όλεγκ Ριαχόφσκι με 16,59 μέτρα.

Παραπομπές
----------

1. ↑  «IAAF HALL OF FAME». Ανακτήθηκε στις 4 Αυγούστου 2022.
2. ↑  «IAAF Hall of Fame created – First 12 Members announced». IAAF. 8 Μαρτίου 2012. Ανακτήθηκε στις 16 Απριλίου 2012.
3. ↑  «HALL OF FAME PROFILE – ADHEMAR DA SILVA (BRAZIL)». *iaaf.org*. Διεθνής Ένωση Ομοσπονδιών Κλασικού Αθλητισμού. Ανακτήθηκε στις 13 Ιουνίου 2015.

Εξωτερικοί σύνδεσμοι
--------------------

* O A. ντα Σίλβα στον ιστότοπο της Βραζιλίάνικης Ομοσπονδίας Κλασικού Αθλητισμού

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 55531695
* LCCN: n83190901
* ISNI: 0000 0000 2336 0771
* GND: 173882668

 |

 |